Rugbyspelers 'vasgegom aan selfone' | Netwerk24
Rugbyspelers 'vasgegom aan selfone'
15 Januarie 2019 05:43
Die uitgesproke Engelsman James Haskell kap jong rugbyspelers se gebrek aan sosiale vaardighede en is bevrees hulle sal die slagoffers word van 'n toenemend roekelose omgewing.
James Haskell sê jong rugbyspelers besef nie hoe taai die lewe ná die sport kan wees nie. Foto: Getty Images
Stuff berig Haskell (33) is veral bekommerd oor jong beroepspelers se vermoë om die negatiewe aspekte van 'n loopbaan in sport baas te raak.
"So baie spelers, veral die jonges, al wat hulle ken is rugby, al wat hulle wil doen is rugby speel en rugbyspelers wees," sê die losvoorspeler, wat 77 toetse vir die Rose gespeel het.
"Hulle is 24 uur per dag vasgegom aan hul selfone, hulle oefen en dan gaan hulle huis toe en speel videospeletjies.
"Hulle kort sosiale vaardighede, hulle word deur die media gepamperlang, so jy hoor gedurig net dieselfde vervelige antwoorde.
"Dan, skielik eendag sê iemand vir hulle 'weet jy wat, jou knie is erg beseer, ek dink nie jy gaan weer kan speel nie'.
"Rugby is 'n besigheid en dit is besig om baie meer roekeloos te word. Jy moet onthou jy is 'n kommoditeit en sodra jy nie meer jou doel dien nie, is jy eintlik niks."
Haskell het 'n jaar laas vir Engeland uitgedraf en dit blyk hy is nie deel van die span se afrigter, Eddie Jones, se planne vir die Wêreldbekertoernooi nie.
Hy is uitgesproke en een van min Engelse spelers wat sy horisonne verbreed het deur sy vaardighede oorsee te skaaf. Hy het Superrugby vir die Highlanders gespeel en 'n draai by 'n paar Japanse en Franse klubs gemaak.
Haskell, wat lank vir Willie le Roux se Wasps gespeel het, verdien deesdae sy brood by die Northampton Saints in die Engelse Premierliga.
Hy het 'n boek, Cooking for Fitness, uitgereik wat hy saam met die sjef Omar Meziane geskryf het.
Haskell het onlangs met sy vriendin van baie jare, die persoonlike fiksheidsinstrukteur Chloe Madeley, getrou.
@jameshask , thank you, from the bottom of my heart, for asking me to marry you...and for loving Christmas as much as I do ????